রেউনিওঁ ফুটবল লিগ
রেউনিওঁ ফুটবল লিগ (ফরাসি: Ligue Réunionnaise de Football, ইংরেজি: Réunionese Football League; এছাড়াও সংক্ষেপে আরএফএল নামে পরিচিত) হচ্ছে রেউনিওঁয়ের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯৫৬ সালে প্রতিষ্ঠিত হয়েছে। এটি এখন পর্যন্ত ফুটবলের সর্বোচ্চ সংস্থা ফিফার সদস্যপদ লাভ করেনি, এর পাশাপাশি প্রতিষ্ঠার ৩৬ বছর পর ১৯৯২ সালে সংস্থাটি তাদের আঞ্চলিক সংস্থা ক্যাফের সদস্যপদ লাভ করে। এই সংস্থার সদর দপ্তর রেউনিওঁয়ের সেঁ দেনিতে অবস্থিত। এই সংস্থাটি রেউনিওঁয়ের পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে রেউনিওঁ প্রিমিয়ার লিগ এবং কু দে লা রেউনিওঁয়ের মতো প্রতিযোগিতার সকল কার্যক্রম পরিচালনা করে। বর্তমানে রেউনিওঁ ফুটবল লিগের সভাপতির দায়িত্ব পালন করছেন ইভে এতেভে।